[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.4.2008

COM(2008)183 τελικό

2008/0071 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Βοσνίας-Ερζεγοβίνης, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συνημμένη πρόταση απόφασης του Συμβουλίου αποτελεί το νομικό μέσο για την υπογραφή και τη σύναψη της ενδιάμεσης συμφωνίας μεταξύ της Ευρωπαϊκής Κοινότητας, αφενός, και της Βοσνίας-Ερζεγοβίνης, αφετέρου.

2. Σύμφωνα με τις οδηγίες διαπραγμάτευσης που υιοθέτησε το Συμβούλιο στις 21 Νοεμβρίου 2005, η Επιτροπή ολοκλήρωσε από τεχνικής πλευράς τις διαπραγματεύσεις της Συμφωνίας Σταθεροποίησης και Σύνδεσης με τη Βοσνία-Ερζεγοβίνη το Δεκέμβριο 2006. Η Επιτροπή μονογράφησε το κείμενο της Συμφωνίας Σταθεροποίησης και Σύνδεσης (ΣΣΣ) και το κείμενο ενδιάμεσης συμφωνίας με τη Βοσνία-Ερζεγοβίνη στο Σεράγεβο στις 4 Δεκεμβρίου 2007. Η Επιτροπή προτείνει στο Συμβούλιο την υπογραφή και τη σύναψη της ΣΣΣ δεδομένου ότι η ΣΣΣ τίθεται σε ισχύ μόνον μετά την επικύρωσή της από την Κοινότητα και τα κράτη μέλη της, αφενός, και της Βοσνίας-Ερζεγοβίνης, αφετέρου.

3. Εν αναμονή της επικύρωσης της ΣΣΣ, η Επιτροπή, σύμφωνα με τις οδηγίες διαπραγμάτευσης και το άρθρο 135 της ίδιας της ΣΣΣ, προτείνει τη σύναψη ενδιάμεσης συμφωνίας προκειμένου να τεθούν σε ισχύ οι διατάξεις της ΣΣΣ για το εμπόριο και τα εμπορικά θέματα μετά την υπογραφή της ΣΣΣ. Η Επιτροπή έχει διαπραγματευθεί το κείμενο της ενδιάμεσης συμφωνίας με τη Βοσνία-Ερζεγοβίνη και το μονογράφησε στο Σεράγεβο στις 4 Δεκεμβρίου 2007.

4. Οι εμπορικές παραχωρήσεις δυνάμει του κανονισμού (ΕΚ) αριθ. 2007/2000 του Συμβουλίου, της 18ης Σεπτεμβρίου 2000 όπως έχει τροποποιηθεί, για την εισαγωγή έκτακτων εμπορικών μέτρων για χώρες και εδάφη που συμμετέχουν στη διαδικασία σταθεροποίησης και σύνδεσης της Ευρωπαϊκής Ένωσης ή συνδέονται με τη διαδικασία αυτή, για την τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000[1], θα εξακολουθήσουν να εφαρμόζονται παράλληλα με την ενδιάμεση συμφωνία.

5. Η Επιτροπή ζητεί από το Συμβούλιο, όταν το Συμβούλιο και η Επιτροπή θα έχουν καταλήξει σε θετική από κοινού αναθεώρηση των πολιτικών προϋποθέσεων[2], να εγκρίνει τα αποτελέσματα των διαπραγματεύσεων και να προβεί στην υπογραφή και τη σύναψη της ενδιάμεσης συμφωνίας εξ ονόματος της Ευρωπαϊκής Κοινότητας με βάση τη συνημμένη πρόταση.

2008/0071 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Βοσνίας-Ερζεγοβίνης, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτο εδάφιο και το άρθρο 300 παράγραφος 3 πρώτη φράση,

την πρόταση της Επιτροπής,

Εκτιμώντας τα ακόλουθα:

(1) Εν αναμονή της θέσης σε ισχύ της Συμφωνίας Σταθεροποίησης και Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας-Ερζεγοβίνης, αφετέρου, που υπεγράφη στο […] την [...], είναι αναγκαίο να εγκριθεί η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Βοσνίας-Ερζεγοβίνης, αφετέρου.

(2) Οι εμπορικές διατάξεις της παρούσας συμφωνίας έχουν έκτακτο χαρακτήρα και συνδέονται με την πολιτική που εφαρμόζεται στο πλαίσιο της διαδικασίας σταθεροποίησης και σύνδεσης και δεν θα αποτελέσουν, για την Ευρωπαϊκή Ένωση, προηγούμενο όσον αφορά την εμπορική πολιτική της Κοινότητας έναντι τρίτων χωρών άλλων από τις χώρες των Δυτικών Βαλκανίων.

(3) Η παρούσα συμφωνία πρέπει επομένως να υπογραφεί και να εγκριθεί εξ ονόματος της Ευρωπαϊκής Κοινότητας,

ΑΠΟΦΑΣΙΖΕΙ:

Άρθρο 1

Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Βοσνίας-Ερζεγοβίνης, αφετέρου, τα παραρτήματα και τα πρωτόκολλα που επισυνάπτονται σε αυτήν, καθώς και οι κοινές δηλώσεις και η δήλωση της Ευρωπαϊκής Κοινότητας που επισυνάπτονται στην Τελική Πράξη, εγκρίνονται εξ ονόματος της Ευρωπαϊκής Κοινότητας.

Τα κείμενα που αναφέρονται στην πρώτη παράγραφο επισυνάπτονται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια, εξ ονόματος της Ευρωπαϊκής Κοινότητας, να υπογράψουν τη συμφωνία και να καταθέσουν την πράξη έγκρισης που προβλέπεται στο άρθρο 55 της ενδιάμεσης συμφωνίας.

... (τόπος),

Για το Συμβούλιο

Ο Πρόεδρος

[1] ΕΕ L 240 της 23.9.2000, σ. 1. Κανονισμός, όπως τροποποιήθηκε τελευταία με τον κανονισμό (ΕΚ) αριθ. 1946/2005 (ΕΕ L 312 της 29.11.2005, σ. 1).

[2] 14364/Ο5 Όριο